Alcàsser celebra la festivitat de Sant Antoni aquest dissabte
Vie, 13/01/2023 - 15:32

Alcàsser celebra, aquest cap de setmana, la festivitat en honor a Sant Antoni Abat, patró dels animals. D'aquesta manera, aquest dissabte, 14 de gener, a partir de les 20.00 hores, la plaça del Castell acollirà la tradicional foguera de Sant Antoni. A més, la festa es completarà amb una degustació de carabassa i moniato torrats, mistela i embotit.

L'Ajuntament d'Alcàsser ha comptat, també, amb la participació del Grup Dansarrels i la Colla Guirigall, que posaran el toc musical a la vesprada del dissabte, així com amb les Clavariesses 2023 de la Verge del Carme que prestaran servei de barra.

L'alcaldessa de la localitat, Eva Zamora, ha animat a tots els veïns i veïnes a «participar d'una de les celebracions que formen part de les tradicions del nostre poble», i ha agraït «el treball que exercirà tant la brigada municipal de neteja, com la Policia Local durant la celebració de Sant Antoni».